Tranquillo | Map
Mosselbaai bied baie meer as net pragtige strande en die Indiese Oseaan. In 'n radius van 100 kilometer is daar wildsplase en selfs 'n privaat reservaat waar die Groot Vyf vry rondloop. Olifante kan gery word en jy kan selfs 'n leeustap ervaar. Van Julie tot November is die besoek van walvisse ook 'n groot hoogtepunt vir inwoners en vakansiegangers. Skole dolfyne verskaf plesier met hul baldadige gespeel in die branders en branderplankryers kan gereeld baie naby aan die dolfyne gesien word.
Inheemse fynbosspesies is volop en verskeie tipes kom slegs in die area voor. Vir die besoeker wat daarvan hou om die streek op grondpaaie te verken, is daar genoeg te sien. Stappers kom van oral om 'n verskeie aantal staproetes te geniet. Die bekende St Blaize roete wat by die St Blaize Vuurtoring begin en 13.5km vêr weswaarts strek en by Danabaai eindig, is maar net een.
Verskeie koffiewinkels en restaurante bied lafenis vir besoekers.
Waterparke en binnenshuise swembaddens in Hartenbos en Diaz strand verskaf ure se pret vir kinders en volwassenes. Bootritte na Robeiland sowel as diepsee hengel ritte is aan die orde van die dag.
Die Pinnacle Point grotte kan met 'n begeleide toer besoek word. As jy van geskiedenis hou, is 'n besoek aan die Diaz museum, die Posboom en die Akwarium 'n moet.
Vir die adrenalienvrate is die Draakduin by Vleesbaai 'n uitdaging. Dit is die hoogste sandduin in Suid Afrika en geen ondervinding is nodig om die duin van 350m te tem nie.